ເອເຊຍໃຫ້ເງິນອຸດໜຸນ ຊ່ອຍເຫຼືອປະຊາຊົນ
ປະເທດຕ່າງໆໃນເອເຊຍ ໃຫ້ເງິນອຸດໜຸນ ຊ່ອຍເຫຼືອປະຊາຊົນ ຜ່ອນຜັນຜົນກະທົບ ຈາກໄພເງິນເຟີ້
ລາຄາສິນຄ້າພວມຖີບໂຕຂຶ້ນຢ່າງວ່ອງໄວໃນເຂດເອເຊຍແລະຫຼາຍໆຄົນພວມພະຍາຍາມຫາ ທາງປະຢັດໃນການໃຊ້ຈ່າຍເງິນຂອງພວກເຂົາເຈົ້າ ດັ່ງທີ່ນາງ Heda Bayron ລາຍງານ ມາຈາກຮົງກົງນັ້ນລັດຖະບານປະເທດຕ່າງໆພວມໃຫ້ການຊ່ອຍເຫຼືອເປັນເງິນສົດ ແລະເພີ່ມ ການໃຫ້ເງິນເກື້ອກູນອຸດໜຸນໃນການຊື້ເຊື້ອໄຟແລະສິນຄ້າຫຼັກຕ່າງໆເພື່ອຊ່ອຍບັນເທົາແກ່ຜູ້ບໍລິໂພກ ທີ່ປະເທດໄທ ຄົນຂາຍອາຫານເວົ້າວ່າ ສະພາບເງິນເຟີ້ ເຮັດໃຫ້ລາວໄດ້ກຳໄລໜ້ອຍລົງໃນແຕ່ລະມື້ ຜູ້ຊາຍຄົນນີ້ເວົ້າວ່າ ລາວໄດ້ຂຶ້ນລາຄາເຝີ 16 ເຊັນຫຼື 5 ບາດຍ້ອນລາຄາເຊື້ອໄຟ ນໍ້າມັນເຮັດກິນ ຊີ້ນໄກ່ ແລະ ຊີ້ນໝູແພງຂຶ້ນ ພໍ່ຄ້າຂາຍກ້ວຍຈືນຄົນນີ້ເວົ້າວ່າ ລາວໄດ້ຫຼຸດຈຳນວນກ້ວຍ ທີ່ລາວຂາຍນັ້ນລົງ 32 ເຊັນຈາກ 20 ປ່ຽງ ລົງມາເຫຼືອຢູ່ 15 ປ່ຽງ ທ່ານ Frederico Gil Sanders ນັກເສດຖະສາດຂອງ ທະນາຄານໂລກປະຈຳປະເທດໄທກ່າວວ່າ ການເກັບກ່ຽວທີ່ບໍ່ດີ ຄວາມເຄັ່ງຕຶງທາງດ້ານການເມືອງແລະຄວາມຕ້ອງການ ທີ່ມີເພີ່ມຂຶ້ນ ໄດ້ສ້າງຄວາມເສຍຫາຍໃຫ້ແກ່ງົບປະມານຂອງຫຼາຍໆຄອບຄົວ ແລະເງິນຂອງພວກເຂົາເຈົ້າ ສາມາດຊື້ສິ່ງຂອງຕ່າງໆໄດ້ໜ້ອຍລົງ ຂະນະທີ່ລາຄານໍ້າມັນແພງຂຶ້ນ ໃນໄລຍະສອງສາມເດືອນຜ່ານມານີ້ ຍ້ອນຄວາມເຄັ່ງຕຶງຢູ່ໃນພາກຕາເວັນອອກກາງ ລັດຖະບານໄທໄດ້ຄວບຄຸມລາຄານໍ້າມັນກາຊວນ ຊຶ່ງເປັນເຊື້ອໄຟທີ່ພວກຂັບລົດບັນທຸກໃຊ້ໃນການຂົນສົ່ງສິນຄ້າຈາກຈັງຫວັດຕ່າງໆ ເຂົ້າໄປຍັງຫົວເມືອງ ບໍ່ໃຫ້ກາຍ 96 ເຊັນຕໍ່ 1 ລິດ ອິນໂດເນເຊຍກໍໄດ້ຕັດສິນໃຈເລື່ອນເວລາໃນການຕັດການໃຫ້ເງິນເກື້ອກູນໃນ ດ້ານເຊື້ອໄຟ ແລະທີ່ຟີລິບປິນ ລັດຖະບານໄດ້ອະນຸມັດເງິນອຸດໜຸນໃນມູນຄ່າ 11 ລ້ານ 5 ແສນໂດລາ ແກ່ພວກຄົນຂັບລົດເມຂອງລັດຖະບານ ທີ່ຮົງກົງ ຫົວເມືອງທີ່ນຳເຂົ້າສະບຽງອາຫານເກືອບທັງໝົດນັ້ນ ອັດຕາເງິນເຟີ້ ໄດ້ຖີບໂຕຂຶ້ນສູ່ລະດັບສູງສຸດໃນຮອບ 2 ປີເຄິ່ງເມື່ອເດືອນກຸມພາຜ່ານມາ ການຂາດແຄນແລະຄວາມຕ້ອງການທີ່ມີເພີ່ມຂຶ້ນຢູ່ຈີນແຜ່ນດິນໃຫຍ່ ຊຶ່ງເປັນແຫຼ່ງທີ່ມາຂອງອາຫານສ່ວນໃຫຍ່ໃນຮົງກົງນັ້ນ ໄດ້ແຜ່ລາມມາເຖິງທີ່ນີ້ ໃນປັດຈຸບັນ ໝາກເຂືອໜ່ວຍນຶ່ງສາມາດມີລາຄາສູງກວ່າ 1 ໂດລາຢູ່ທີ່ຕະຫຼາດຊູເປີ້ມາກເກັດ ລັດຖະບານໃຫ້ຄຳໝັ້ນສັນຍາວ່າ ຈະໃຊ້ການໄດ້ປຽບໃນດ້ານງົບປະມານຂອງ ຕົນໃນປີນີ້ເພື່ອຊ່ອຍປະຊາຊົນໂດຍໄດ້ສະເໜີໃຫ້ເງິນອຸດໜຸນໃນການຈ່າຍຄ່າ ໄຟຟ້າ ເພີ່ມການຈ່າຍເງິນສົງເຄາະແລະໃຫ້ເງິນສົດຈຳນວນ 770 ໂດລາແກ່ປະຊາຊົນທຸກໆຄົນ ນາງ Connie Bolland ແມ່ນຫົວໜ້ານັກເສດຖະສາດຂອງອົງການຄົ້ນຄວ້າວິເຄາະເສດຖະກິດໃນຮົງກົງກ່າວວ່າ ນາງຄິດວ່າການໃຫ້ເງິນອຸດໜຸນທີ່ວ່ານີ້ໄດ້ ຊ່ອຍບັນເທົາໃນຮູບໃດຮູບນຶ່ງຕໍ່ພວກທຸກຍາກແລະພວກຄົນຊັ້ນກາງທີ່ມີລາຍໄດ້ຕໍ່າ ແຕ່ນາງຄິດວ່າ ເງິນຈຳນວນດັ່ງກ່າວນີ້ອາດຈະໜ້ອຍເກີນໄປ ພໍທີ່ຈະພາໃຫ້ເກີດຄວາມແຕກຕ່າງໄດ້ ແຕ່ພວກນັກວິເຄາະເສດຖະກິດເວົ້າວ່າ ຂະນະທີ່ການຄວບຄຸມລາຄາສິນຄ້າແລະການໃຫ້ເງິນອຸດໜຸນຊ່ອຍບາງຄົນມັນບໍ່ແມ່ນທາງອອກແບບຍືນຍົງຍ້ອນ ມັນອາດເຮັດໃຫ້ລັດຖະບານຕ້ອງໄດ້ໃຊ້ຈ່າຍເງິນເປັນຈຳນວນຫຼວງຫຼາຍໃນໄລ ຍະຍາວ ເຮັດໃຫ້ການຂາດດຸນງົບປະມານຮ້າຍແຮງຂຶ້ນ ທ່ານ Sanders ເວົ້າວ່າ ການໃຫ້ເງິນອຸດໜຸນຄວນມີເປົ້າໝາຍແນໃສ່ເພື່ອໃຫ້ຜົນປະໂຫຍດແກ່ ທຸກໆຄົນ ທ່ານ Sanders ກ່າວວ່າ ພວກເຈົ້າໜ້າທີ່ໃນຈີນ ເກົາຫຼີໃຕ້ ອິນເດຍ ໄທ ແລະອິນໂດເນເຊຍຍັງໄດ້ພາກັນຂຶ້ນອັດຕາດອກເບ້ຍໃນໄລຍະສອງເດືອນຜ່ານມານີ້ ເພື່ອຫຼຸດປະລິມານເງິນໝູນວຽນໃນລະບົບການເງິນໃຫ້ໜ້ອຍລົງ ຊຶ່ງເປັນອີກວິທີທາງນຶ່ງໃນການຄວບຄຸມ ເງິນເຟີ້ ພວກເຈົ້າໜ້າທີ່ກ່າວວ່າ ອັດຕາດອກເບ້ຍຍັງຈະສູງຂຶ້ນຕື່ມ ຕາບໃດທີ່ສິນຄ້າຍັງສືບຕໍ່ແພງມີລາຄາຂຶ້ນ ຕົ້ນທຶນສິນເຊື່ອທີ່ແພງຂຶ້ນອາດຈະເພີ່ມຄວາມເຈັບປວດໃຫ້ແກ່ທຸລະກິດຂະນະທີ່ພວກເຂົາເຈົ້າຕ້ອງໄດ້ຈ່າຍເງິນຫຼາຍຂຶ້ນ ໃນການກູ້ຢືມຂອງພວກເຂົາເຈົ້າ ນອກນັ້ນພວກນັກວິເຄາະບາງຄົນຍັງມີຄວາມວິຕົກກັງວົນຢ້ານວ່າມັນຈະເຮັດການເຕີບໃຫຍ່ຂະຫຍາຍໂຕຂອງເສດຖະກິດຢຸດເຊົາ ຊຶ່ງຈະພາໃຫ້ເກີດການຫວ່າງງານເພີ່ມຂຶ້ນນັ້ນ ທີ່ຮົງກົງ ເຈົ້າໜ້າທີ່ບໍ່ມີທາງເລືອກຫຼາຍປານໃດໃນການທີ່ຈະແກ້ໄຂບັນຫາເງິນເຟີ້ ນາງ Bolland ເວົ້າວ່າ ອັດຕາແລກປ່ຽນທີ່ຕາຍໂຕກັບເງິນໂດລາ ເຮັດໃຫ້ຊັບສິນຢູ່ໃນຮົງກົງ ມີລາຄາຖືກກວ່າ ສຳລັບຜູ້ຊື້ຈາກຈີນແຜ່ນດິນໃຫຍ່ທີ່ມີເງິນຢວນມີຄ່າສູງຂຶ້ນ ແລະນັ້ນໄດ້ຜັກດັນໃຫ້ຕະຫຼາດຮຸ້ນແລະຊັບສິນມີລາຄາສູງຂຶ້ນ ຢູ່ໃນບາງຂົງເຂດຂອງຕະຫຼາດຊັບສິນນັ້ນລາຄາໄດ້ສູງຂຶ້ນລື່ນລາຄາ ທີ່ສູງສຸດຍອດໃນປີ 1997 ອີກ ນາງ Bolland ເວົ້າວ່າ ໃນຂະນະທີ່ເກືອບທຸກໆປະເທດໃນເອເຊຍພວມດີ້ນຮົນຊອກຫາຊ່ອງທາງ ຄວບຄຸມລາຄາສິນຄ້າທີ່ພວມແພງຂຶ້ນຢູ່ນັ້ນ ທ່ານ Sanders ຈາກທະນາ ຄານໂລກເວົ້າວ່າ ເງິນເຟີ້ໄດ້ຂັບດັນໃຫ້ປະສິດທິຜົນຂອງພະລັງງານແລະ ແລະຜະລິດຕະຜົນໃນດ້ານກະສິກຳມີຄວາມສຳຄັນສູງຂຶ້ນໃນແຜນການຂອງ ລັດຖະບານປະເທດຕ່າງໆຢູ່ໃນເຂດເອເຊຍ ທ່ານ Sanders ກ່າວວ່າ ອົງການສະຫະປະຊາຊາດກະປະມານວ່າ ຈະມີຜູ້ຄົນໃນລະຫວ່າງ 10 ຫາ 42 ລ້ານຄົນໃນເຂດເອເຊຍຖືກຜັກດັນໃຫ້ຕົກຢູ່ຫຼືບໍ່ກໍບໍ່ໃຫ້ສາມາດຫຼຸດພົ້ນອອກຈາກ ສະພາບຄວາມທຸກຍາກ ໄດ້ພາຍໃນປີນີ້ ຍ້ອນລາຄາສິນຄ້າທີ່ແພງຂຶ້ນນັ້ນ